**Sajtóközlemény**

Azonnal közölhető

**a Videoton FC nyerte a Danone Focikupa szegedi elődöntőjét**

Amhach Arnold, a Videoton FC és Dékány Ádám, a Békéscsaba UFC játékosa lett az Egészség Bajnoka

Szeged, 2018. június 3. – **A Videoton FC nyerte meg a Danone Focikupa a Gyermekekért torna szegedi regionális fordulóját. Másodikként az Orosházi MTK ULE 1913 csapata végzett, a Szeged 2011 pedig a torna harmadik helyezettje lett. Ezek a csapatok bekerültek a torna június 17-i, budapesti országos döntőjébe, amelynek győztese jövőre Spanyolországban, a nemzetközi döntőn képviselheti majd Magyarországot.** **A focikupa szegedi fordulóján Családi Egészségnap is várta az érdeklődőket,** **akik az egészséges táplálkozással kapcsolatos kvízeket tölthettek ki, testtömegindex-számításon vehettek részt, táplálkozási tanácsokat kaphattak, ügyességi játékokban mérhették össze tudásukat és Vajda Attila olimpiai bajnok kenussal is találkozhattak.**

**Fókuszban a foci és egészséges táplálkozás**

A Danone Focikupa a Gyermekekért (Danone Nations Cup) a világ legnagyobb, immár 18 éves múltra visszatekintő, professzionális gyermek labdarúgó kupája. A közel 30 országban megrendezett eseményen minden évben 2,5 millió gyerek vesz részt. A torna célja, hogy a sporton és a labdarúgáson keresztül egészséges életmódra, valamint kiegyensúlyozott táplálkozásra nevelje a gyerekeket. Éppen ezért az idén először ítélték oda az Egészség Bajnoka címet is, amelyet Amhach Arnold, a Videoton FC és Dékány Ádám, a Békéscsaba UFC játékosai nyertek el. Ők szerepeltek ugyanis a legjobban a Danone és a Magyar Dietetikusok Országos Szövetsége által végzett egészség kvízben. A Legjobb kapus Tenerand Kevin (Szeged 2011), a Legjobb játékos Bányai Máté (Videoton FC), a Gólkirály pedig Pintér Ákos (Budaörs) lett. Az egyéni fair play díjat Ecseri Máté (Soroksár SC) kapta, míg a csapat fair play díjat az FTC együttese érdemelte ki.

*„A 10-12 éves gyermekek 42%-a mindössze hetente 1-2 alkalommal fogyaszt magas kalciumtartalmú tejet és tejtermékeket, például joghurtot, és akkor is csak a szükséges mennyiség felét”* – mondta Gyergyói-Szabó Anita, a Danone külső kommunikációs menedzsere, utalva a focikupában résztvevő több mint 800 gyermek körében végzett tavalyi felmérés legfontosabb eredményére. *„Vállalatunknak kiemelt célja, hogy nap mint nap tegyünk a saját és bolygónk egészségéért, ezt fogalmaztuk meg az ’Egy életünk van és egy bolygónk’ küldetésünkben. Hisszük, hogy az egészséges életvitelhez a kiegyensúlyozott táplálkozás elengedhetetlen, melyhez a környezet védelmére is szükség van. Éppen ezért, az idei eseményen nagy hangsúlyt fektetünk arra, hogy a gyermekeket és a meccsekre kilátogató családokat egészséges táplálkozásra oktassuk és neveljük”* – tette hozzá.

**Családi Egészségnap: tanácsadás és testtömegindex-számítás a pálya mentén**

A Danone Focikupa a Gyermekekérttorna szegedi regionális elődöntőjén több mint 40 mérkőzést szurkolhattak végig az eseményre kilátogatók. A mérkőzésekre és az azokhoz kapcsolódó Családi Egészségnapra a Nagycsaládosok Országos Egyesületének helyi tagszervezeteit is meghívta a Danone. Az eseményekre kilátogató nagycsaládok és a pályákon játszó gyermek szüleinek és családtagjaik az Egészségnap keretében táplálkozással kapcsolatos kvízeket tölthettek ki és testtömegindex-számításban, valamint ügyességi játékokban vehettek részt, de hasznos táplálkozási tanácsokkal is ellátták őket a szakértők. A Danone folytatja társadalmi felelősségvállalási programját Szegeden. Szeptember 23-án a városban rendezik meg a Danone Életmód Napot Magyarország átfogó egészségvédelmi szűrőprogramjával karöltve.

**Nyilasi, Zidane, Dárdai, Tőzsér és Dombi**

A Danone Focikupa a Gyermekekért tornát az Emberi Erőforrások Minisztériuma és Szeged Megyei Jogú Város Önkormányzata támogatják minden évben, emellett híres labdarúgók is a program mellé álltak. Magyarországon az esemény fővédnöke immár harmadik éve Nyilasi Tibor, az MLSZ elnökségi tagja, tiszteletbeli nagykövete pedig az idén Sass Dani, gasztroarc, műsorvezető. A kupa nemzetközi nagykövete pedig már több mint 10 éve Zinédine Zidane. A gyerekek a torna szegedi elődöntőjén Vajda Attila olimpiai bajnok kenussal is találkozhattak.

**További információ:**

**Valent Ágnes**

Premier Next Communications

Tel.: 30/ 7554407

E-mail: valent@premiercom.hu